Mette Frederiksen (S), 2025-03-28:
Og tak for at rejse den her debat, som er vigtig og desværre aktuel.
Rundtom i Europa breder der sig netop nu en erkendelse af, at årtiers udlændingepolitik har slået fejl.
Alt for mange er kommet til Danmark og til andre europæiske lande uden at blive integreret, og nu står vi her så med parallelsamfund, utryghed, kriminalitet og ja, terrorangreb.
Den fejlslagne udlændingepolitik sætter vores samfund, vores levevis og vores sammenhængskraft under pres, og dem, det går hårdest ud over, er dem, der i forvejen har de dårligste kort på hånden, som bor i de mest udsatte boligområder og har de mest usikre jobs og de laveste indkomster.
I årtier har borgerne råbt op.
Alt for længe blev bekymringerne ikke taget alvorligt.
Hvis vi gerne vil passe på Danmark, på danskerne, vores demokrati og vores velfærdssamfund, skal vi føre en stram udlændingepolitik, og det gør vi.
Når vi ser bort fra coronaårene, var antallet af personer, der fik asyl i Danmark sidste år det laveste i 40 år og altså markant lavere, end dengang Dansk Folkeparti de facto havde flertallet i Danmark.
I dag, 6 år senere,
sidder vi nu sammen med et stort flertal af lande rundt om bordet for at drøfte nye løsninger på EU's markante migrationsudfordringer, og flere lande er på vej.
I dag er det menneskesmuglere, der bestemmer, hvem der kommer hertil.
De udnytter mænd, børn og kvinder og sætter dem på livsfarlige rejser.
I stedet skal det selvfølgelig være demokratiske beslutninger, der danner grundlaget for, hvem der kommer ind i Europa, og udlændinge, der misbruger vores tillid og misbruger deres ophold i Danmark til at begå kriminalitet, skal ud – de har ikke hjemme i Europa mere.
De er i arbejde, og de tager en uddannelse.
Hvis vi ser på perioden fra 2010 frem til 2024, er andelen af borgere med oprindelse i de såkaldte MENAP-lande – altså lande, der primært er i Mellemøsten og Nordafrika – der er i job, steget med lidt over 40 pct.
Det er selvfølgelig en positiv udvikling.
Flere bidrager positivt til samfundet, sådan som det selvfølgelig skal være.
Men udfordringerne er flere end glæderne, og der er for mange nu, der er en del af Europa, som ikke deler vores grundlæggende demokratiske værdier.
Det blev understreget af en undersøgelse i Jyllands-Posten for nogle måneder siden.
Lad mig bare her give et par nedslag: Mere end halvdelen af danske muslimer vil ifølge undersøgelsen ikke acceptere det, hvis deres barn ønsker at leve åbent som homoseksuel.
Helt ærligt, det er jo fuldstændig vilde tal.
Næsten lige så mange mener i øvrigt, at staten Israel ikke har ret til at eksistere, og cirka en tredjedel sympatiserer i nogen eller høj grad med terrorbevægelsen Hamas.
Desværre lever de her holdninger i bedste velgående i nogle miljøer, i parallelsamfund med forstokkede og formørkede værdier, hvor en form for sharialov synes at være gældende, og hvor antisemitismen får lov til at sprede sig, som vi så det på Christiania for ganske kort tid siden – al min sympati går til det kvindelige offer.
Vi ser, at kvinder skal have deres mands eller deres imams velsignelse for at blive skilt, og vi ser døtre, der opdrages uden frihed og uden at selv at kunne vælge uddannelse eller kæreste, og det er da for mig som socialdemokrat, som folkevalgt politiker og som kvinde en kæmpe smerte at vide, at der er piger og kvinder i Danmark, der må kæmpe derhjemme for overhovedet at få lov til at eksistere og udfolde sig i i en patriarkalsk familiestruktur og med negativ social kontrol.
Vi skal hele tiden blive bedre til at træde i karakter og stå fast på vores værdier og på de helt grundlæggende rettigheder, og hvis vi troede, at det her ville blive bedre med de yngre generationer, må vi desværre tro om.
For hvor går vi tilbage til den undersøgelse, jeg lige citerede fra, så peger den faktisk på, at de yngre muslimer, som er født og opvokset i Danmark, i nogle tilfælde af mere ekstreme end deres forældre.
Det er noget, jeg i øvrigt ofte taler med nogle af forældrene om – de kan ikke forstå, at deres børn og børnebørn ikke er taknemlige over at leve i verdens bedste land.
Det her har været et wakeupcall for nogle af os, og jeg håber, at det bliver det for alle på et tidspunkt, for vi bliver nødt til at gøre det klart, at hvis man vil bo i Danmark, skal man respektere vores danske værdier.
Det er ikke noget, man bare skal sige – man skal eje dem, og man skal leve dem, og hvis ikke man kan det, er Danmark jo ikke det rigtige sted for dig at være.